જામનગરમાં છેલ્લા બે દિવસથી ફટાકડા, ગૃહ સુશોભનની ચીજવસ્તુઓ, ડ્રાયફ્રૂટ, રંગોળીના કલર, ટેપેસ્ટ્રી, રેડીમેઈડ કપડા, મીઠાઈ, ડ્રેસ, સોના-ચાંદીના આભૂષણો, ઈલેક્ટ્રોનિક્સ આઈટમો, મોબાઈલ સહિતની ચીજવસ્તુઓની લોકો દ્વારા ધૂમ ખરીદી નીકળી પડતા તમામ બજારોમાં માનવમહેરામણ ઉમટી પડ્યો હતો. શહેરની બજારોમાં ખાસ કરીને બર્ધનચોક, લીંડીબજાર, ચાંદીબજાર, સેન્ટ્રલ બેંક રોડ જેવા વિસ્તારોમાં મોડી રાત્રિ સુધી હૈયે હૈયું દબાય તેવી ભીડ જામી હતી અને શહેરના તમામ મુખ્ય માર્ગો પર ટ્રાફિક જામ જેવી સ્થિતિ સર્જાય તેવી ભારે આવરજવર જોવા મળી હતી. શહેરના તમામ રેસ્ટોરન્ટ, ખાણી-પીણીની લારી-ગલ્લાઓ પર પણ લોકો રીતસર તૂટી પડ્યા હતાં અને મોડી રાત્રિ સુધી લોકોએ ખરીદી અને નાસ્તા-ભોજનનો આનંદ માર્યો હતો.